DOHODA O OCHRANE DÔVERNÝCH INFORMÁCIÍ

uzatvorená podľa § 269 ods. 2 a § 271 zákona č. 513/1991 Zb. Obchodný zákonník v znení neskorších predpisov (ďalej len „Obchodný zákonník“)

Táto Dohoda o ochrane dôverných informácií (ďalej len „**dohoda**“) je uzatvorená medzi:

Obchodné meno: **Bratislavská vodárenská spoločnosť, a. s.**

Sídlo: Prešovská 48, 826 46 Bratislava

Štatutárny orgán: JUDr. Peter Olajoš, predseda predstavenstva

 Ing. Emerich Šinka, člen predstavenstva

 Ing. Ladislav Kizak, člen predstavenstva

 Ing. Marián Havel, člen predstavenstva

 Ing. Matúš Letko, člen predstavenstva

Zastúpený: Mgr. Matej Horák, na základe plnomocenstva

IČO: 35 850 370

IČ DPH: SK2020263432

DIČ: 2020263432

Zapísaná: OR Okresného súdu Bratislava I, oddiel: Sa, vložka č.: 3080/B

(ďalej len „**poskytovateľ**“)

a

Obchodné meno: **[●]**

Sídlo: [●]

Štatutárny orgán: [●]

IČO: [●]

IČ DPH: [●]

DIČ: [●]

Zapísaná: [●]

(ďalej len „**prijímateľ**“)

(poskytovateľ a prijímateľ ďalej aj jednotlivo len „**strana dohody**“ alebo spoločne ako „**strany dohody**“)

#### Preambula

1. Poskytovateľ ako obstarávateľ vyhlásil v súlade so zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „**zákon o verejnom obstarávaní**“) verejné obstarávanie na predmet zákazky „**Komplexná služba zabezpečenia ochrany majetku a monitoringu fyzickými osobami a technickými prostriedkami**“. Oznámenie o vyhlásení verejného obstarávania bolo zverejnené vo Vestníku verejného obstarávania č. [●] zo dňa [●] pod značkou [●] a v Úradnom vestníku Európskej únie dňa 18.11.2022 pod značkou 2022/S 223-640682 (ďalej len „**verejné obstarávanie**“).
2. Súčasťou dokumentov potrebných na vypracovanie ponuky a na preukázanie splnenia podmienok účasti vo verejnom obstarávaní je aj Príloha č. 19 súťažných podkladov - Štúdia spracovaná v rámci projektu „Bezpečnostná analýza - posúdenie optimálnosti formy a spôsobu ochrany majetku BVS, a.s.“ (ďalej len „**Príloha č. 19 súťažných podkladov**“, ktorá obsahuje dôverné informácie podľa § 22 ods. 4 zákona o verejnom obstarávaní.
3. Dôvernými informáciami, ktoré sú predmetom ochrany v zmysle tejto dohody, sú všetky a akékoľvek informácie uvedené v Prílohe č. 19 súťažných podkladov, okrem informácií podľa ods. 4. nižšie (ďalej len „**dôverné informácie**“).
4. Dôvernými informáciami nie sú informácie, ktoré:
	1. sú, alebo sa stanú verejne dostupnými inak, ako porušením povinností prijímateľa podľa tejto dohody;
	2. boli pred uzatvorením tejto dohody známe bez akejkoľvek povinnosti dodržiavať ich dôvernosť;
	3. boli získané od tretej osoby, ktorá je oprávnená šíriť tieto informácie, alebo
	4. sú súčasťou poskytovateľom zverejnených dokumentov potrebných na vypracovanie ponuky a na preukázanie splnenia podmienok účasti vo verejnom obstarávaní.
5. V súlade s ust. § 43 ods. 4 zákona o verejnom obstarávaní poskytovateľ sprístupní záujemcom vo verejnom obstarávaní Prílohu č. 19 súťažných podkladov, až po uzatvorení tejto dohody.
6. Účelom tejto dohody je úprava práv a povinností strán dohody v rámci poskytnutia dôverných informácií uvedených v Prílohe č. 19 súťažných podkladov zo strany poskytovateľa prijímateľovi a ich ochrany, všetko výlučne za účelom účasti prijímateľa vo verejnom obstarávaní.

**Článok I**

### **Predmet dohody a povinnosti prijímateľa**

1. Prijímateľ sa týmto zaväzuje, že:
	1. bude zachovávať mlčanlivosť o všetkých dôverných informáciách, a to bez akéhokoľvek časového obmedzenia;
	2. bude chrániť dôverné informácie poskytnuté poskytovateľom minimálne v rozsahu, ako dôverné informácie vlastné, najmä bude chrániť dôverné informácie pred ich zneužitím, poškodením, zničením, znehodnotením, stratou a odcudzením, nevyzradí ich, nesprístupní ich, nezverejní ich, nebude ich šíriť, nebude ich používať inak ako v súvislosti s verejným obstarávaním, nevyužije ich vo svoj vlastný prospech ani v prospech akejkoľvek tretej osoby ani ich nebude používať v rozpore s účelom tejto dohody a ani žiadne z dôverných informácií neodovzdá ani neposkytne žiadnej inej fyzickej ani právnickej osobe, a to počas aj po ukončení verejného obstarávania, a bezodkladne po ukončení verejného obstarávania všetky dôverné informácie vymaže, zničí, prípadne spraví nepoužiteľnými;
	3. nebude vyhotovovať kópie dokumentov obsahujúcich dôverné informácie;
	4. zabezpečí riadne a včasné utajenie a zachovávanie mlčanlivosti o dôverných informáciách aj u svojich zamestnancov, štatutárnych orgánov, členov štatutárnych orgánov, dozorných orgánov, členov dozorných orgánov, zástupcov, splnomocnencov, subdodávateľov ako i iných spolupracujúcich tretích osôb. Prijímateľ pri poskytnutí dôverných informácií osobám uvedeným v tomto písm. d. ods. 1. dohody zodpovedá za ochranu poskytnutých dôverných informácií tak, akoby tieto informácie spracúval sám. Poskytnúť dôverné informácie môže prijímateľ tretím osobám (napr. subdodávateľom a iným spolupracujúcim tretím osobám) len s predchádzajúcim písomným súhlasom poskytovateľa;
	5. bude používať dôverné informácie len v konkrétnej a priamej súvislosti s verejným obstarávaním;
	6. odovzdá poskytovateľovi na jeho požiadanie všetky dokumenty obsahujúce dôverné informácie, a rovnako tak originály nosičov dôverných informácii, ako aj všetky kópie týchto nosičov v akejkoľvek technickej podobe a o odovzdaní všetkých dokumentov obsahujúcich dôverné informácie, originálov nosičov dôverných informácii ako aj všetkých kópií týchto nosičov v akejkoľvek technickej podobe učiní písomné vyhlásenie;
	7. oznámi poskytovateľovi neoprávnené použitie, poskytnutie alebo zverejnenie dôverných informácií, a to ihneď po takomto zistení a poskytne všetku potrebnú súčinnosť pri znovuobnovení ochrany dôverných informácií a zabránení ich ďalšiemu neoprávnenému použitiu;
	8. bude niesť zodpovednosť za škodu spôsobenú tým, že porušil niektorú z povinností podľa Článku 1. ods. 1. tejto dohody. Rovnako prijímateľ zodpovedá za škodu v prípade, že svojim zavineným konaním umožnil, čo i len nepriamo, porušenie ochrany dôverných informácií tretej osobe.
2. Prijímateľ je oprávnený poskytnúť dôverné informácie:
	1. súdu alebo inému orgánu verejnej moci v súvislosti so súdnym alebo iným správnym konaním vzniknutým a vedeným v súvislosti s obchodnými vzťahmi medzi stranami dohody, alebo
	2. v prípade, že povinnosť prijímateľa takto konať je stanovená zákonom, či iným všeobecne záväzným právnym predpisom.
3. V prípade poskytnutia dôverných informácií podľa Článku I, ods. 2. tejto dohody je prijímateľ povinný poskytovateľa o tejto skutočnosti bezodkladne informovať.
4. Dôverné informácie sú a vždy budú vlastníctvom poskytovateľa. Poskytnutím dôverných informácií prijímateľ nezískava a ani pre neho nevyplýva poskytnutie licencie, ani akéhokoľvek iného práva k duševnému a priemyselnému vlastníctvu chránenému patentom, autorským právom, ochrannou známkou, alebo akéhokoľvek iného práva k priemyselnému vlastníctvu alebo k inému duševnému vlastníctvu.
5. Pri manipulácii s dôvernými informáciami poskytovateľa je prijímateľ povinný počínať si s odbornou starostlivosťou nevyhnutnou na zabezpečenie ochrany dôverných informácií v súlade s účelom tejto dohody.

**Článok II**

**Zmluvné pokuty**

1. V prípade porušenia povinnosti prijímateľa podľa Článku I, ods. 1. písm. c. a ods. 3. tejto dohody má poskytovateľ nárok na zaplatenie zmluvnej pokuty vo výške 5.000,- Eur (slovom: päťtisíc eur) za každé jednotlivé porušenie povinnosti.
2. V prípade porušenia povinností prijímateľa podľa Článku I, ods. 1. písm. a. až b. a d. až h. tejto dohody má poskytovateľ nárok na zaplatenie zmluvnej pokuty vo výške 30.000,- Eur (slovom: tridsaťtisíc eur) za každé jednotlivé porušenie povinnosti.
3. Zmluvnú pokutu je prijímateľ povinný zaplatiť do pätnásť (15) kalendárnych dní odo dňa doručenia písomnej výzvy na jej úhradu.
4. Právo poskytovateľa na náhradu škody v celom rozsahu zaplatením zmluvnej pokuty nie je dotknuté.

**Článok III**

**Doručovanie písomností**

1. Doručením akýchkoľvek písomností na základe tejto dohody alebo v súvislosti s touto dohodou sa rozumie doručenie písomnosti doporučene poštou na adresu uvedenú v záhlaví dohody alebo osobné doručenie druhej strane dohody do podateľne, ak medzi stranami dohody nebola písomne neskôr oznámená iná adresa na doručovanie.
2. Ak si strana dohody, ktorej je písomnosť určená, z akéhokoľvek dôvodu písomnosť neprevezme, považuje sa táto za doručenú dňom uloženia písomnej zásielky na pošte, a to aj vtedy, keď sa strana dohody o doručení nedozvedela.

**Článok IV**

**Záverečné ustanovenia**

1. Ak sa strany dohody písomne nedohodnú inak, zánik tejto dohody sa nedotýka povinností strán dohody ďalej sa spravovať ustanoveniami Článku I tejto dohody, a síce záväzkami, z ktorých povahy vyplýva, že sú časovo neobmedzené a majú na základe vôle strán dohody trvať aj po zániku tejto dohody. Ustanovenie predchádzajúcej vety sa rovnako vzťahuje aj na povinnosť zaplatiť zmluvnú pokutu za porušenie záväzkov upravených touto dohodou, a to bez ohľadu na skutočnosť, či nárok na zaplatenie zmluvnej pokuty vznikol počas trvania tejto dohody alebo po jej zániku, ako aj bez ohľadu na skutočnosť, či k porušeniu povinnosti zabezpečenej zmluvnou pokutou došlo počas trvania dohody alebo po jej zániku.
2. Vzhľadom na to, že záväzky založené touto dohodou sú časovo neobmedzené, ohľadne ukončenia tejto dohody formou výpovede platí ust. § 582 ods. 2 zákona č. 40/1964 Zb. Občiansky zákonník v znení neskorších predpisov.
3. Táto dohoda sa riadi a vykladá podľa zákonov Slovenskej republiky. Práva a povinnosti strán dohody, pokiaľ nie sú upravené touto dohodou, riadia sa ustanoveniami Obchodného zákonníka a súvisiacich predpisov.
4. Všetky spory, ktoré vzniknú z tejto dohody budú strany dohody riešiť predovšetkým dohodou a vzájomným rokovaním. Ak nedôjde k takejto dohode, bude spor predložený na rozhodnutie príslušnému súdu v zmysle ust. zákona č. 160/2015 Z. z. Civilný sporový poriadok v znení neskorších predpisov.
5. Pokiaľ táto dohoda neustanovuje inak, akékoľvek jej ustanovenie je možné zmeniť iba na základe písomného súhlasu oboch strán dohody.
6. Ak ktorékoľvek ustanovenie tejto dohody bude považované za neplatné alebo neúčinné, na takéto ustanovenie (v rozsahu jeho neplatnosti alebo neúčinnosti) sa nebude prihliadať a bude považované za neobsiahnuté v dohode, avšak bez vplyvu na platnosť a účinnosť ostatných ustanovení dohody. V takomto prípade sa strany dohody zaväzujú, že vynaložia všetko primerané úsilie na to, aby ihneď nahradili neplatné alebo neúčinné ustanovenie platným a účinným ustanovením, ktorého zmysel bude čo možno najbližší zamýšľanému zmyslu neplatného alebo neúčinného ustanovenia.
7. Táto dohoda je vyhotovená v elektronickej podobe a nadobúda platnosť a účinnosť dňom jej podpisu oboma stranami dohody
8. Strany dohody vyhlasujú, že sú plne spôsobilé na právne úkony, že text dohody je určitým a zrozumiteľným vyjadrením ich slobodnej a vážnej vôle byť ňou viazaný, a že si dohodu pred jej podpisom prečítali, tejto v celom rozsahu porozumeli a na znak súhlasu s jej obsahom k nej pripájajú podpisy.

|  |  |
| --- | --- |
| V Bratislave\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**Bratislavská vodárenská spoločnosť, a. s.**Mgr. Matej Horákna základe plnomocenstva | V [●]\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_[●] [●] [●]\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ [●][●][●] |